Papersnake/gushiwen huggingface dataset:
温泉
喻良能（宋代）

招提閟林麓，栋宇压江郊。
来作温泉浴，如逢痒处搔。
彩衣临砌槛，华发对尊匏。
一笑凉风起，红欹荔子梢。
题二乔手卷二绝 其一
陆文圭（元代）

国色娇娆画不如，风流二婿尽消渠。阿承丑女无人聘，自挈衣装过草庐。
舟泊剑津怀亡友刘复庵
许润（清代）

分手齐安隔数春，何缘龙剑合延津。可堪风雨孤舟夜，白发盈头哭故人。
伐木杂言
周密（宋代）

庭前一双桂，娟娟如幽人。染我毛骨香，薰我梦寐清。

恶木忽见妒，累累引繁藤。拘絷清风枝，不使舒芳阴。

滋蔓日益多，恶木亦难任。引藤欲伤桂，岂期自伤身。

侵晨戒仆夫，为我持斧斤。论木妒桂罪，诛藤反噬心。

呜呼君子交，择之贵在精。
拟四愁诗 其四
冯惟健（明代）

我所思兮在燕京，欲往从之尘盈盈。青楼有女宛清扬，晨理机杼织未成。

我欲赠之云锦屏，罗绮结成双凤形。怀之中夜步前楹，长歌宛转谁为听。

思之不见心烦冥。
举与万法为侣因缘颂
释中仁（宋代）

秤鎚搦出油，闲言长语休。
腰缠十万贯，骑鹤上杨州。
夜不能寐复呼灯起坐戏作
陆游（宋代）

吴中秋半暑未退，今岁雨多如许凉。
药鼎荧荧伴孤寂，三更袖手听啼螿。
喜虚碧自龙虎归
宋无（元代）

雨巾风帽别真师，雪满天坛驾鹤迟。
囊佩山图行几日，棋逢仙客看多时。
丹房芝术春英长，玉洞烟霞夜梦离。
定有台公远相送，瓢中添著岁篇诗。
子夜四时歌 其三
刘才邵（宋代）

月痕抹宫帘，凉风满仙腋。金闺歌吹深，不觉东方白。

谁知长门宫，偏怪蟾漏涩。脉脉对晓兰，风中抱香泣。
秋晚即事三首
李弥逊（宋代）

一水萦回两岸鸥，翩翩无数近行舟。
十年不见浑如旧，有意随人天际浮。
辛亥冬交石阻风三日
程珌（宋代）

阴崖老虎杀气骄，一噫三日搅泬漻。日寒不焰云飞逃，乾坤蚁转东南高。

疾势已作奔天涛，馀威犹捲少陵茅。鱼鳖怖死蛟龙号，舟中性命如鸿毛。

起来危立大江皋，白沙黄尘纷驿骚。徐呼风伯入苹蒿，指撝八极建六鳌。

翕张橐籥吾谁曹，太平之风不鸣条。
野菜吟
华岳（宋代）

芙蓉峰下扬雄宅，路入城堙里三百。
有山无粟养鸡豚，有水无入捕鱼鳖。
山翁菜色流清涎，齿颊连月无腥毡。
客来问我何所有，手指万壑烟霞边。
青芹不似芦蒿美，石芥防风空剔齿。
蕨脑才抽稚子拳，芦牙已迸佳人指。
儿童不待明朝阳，花襟路湿争慌忙。
携笼拍塞贮不尽，归来满袖春风香。
揽衣踏破青铜镜，挼动碧云流一径。
漉归银鼎作波涛，无限春工上盘饤。
桃源行（凤栖梧三首）
贺铸（宋代）

流水长烟何缥缈。诘□□□，□逗渔舟小。夹岸桃花烂□□。□□□□□□□。

萧闲村落田畴好。避地移家，□□□□□。□□殷勤送归棹。闲边勿为他人道。
玉楼春（效白乐天体）
辛弃疾（宋代）

少年才把笙歌盏。夏日非长秋夜短。因他老病不相饶，把好心夜都做懒。

故人别后书来劝。乍可停杯强吃饭。云何相遇酒边时，却道达人须饮满。
挽陈志行寺正
李正民（宋代）

昔日陵阳接俊游，松萝崇好重绸缪。青衿共处披黄卷，黑发相看到白头。

苕水卜邻方有志，青山埋玉竟难留。飘零更觉亲朋少，东望新阡涕泪流。
杨柳枝词
滕迈（唐代）

三条陌上拂金羁，万里桥边映酒旗。

此日令人肠欲断，不堪将入笛中吹。
观音大士赞
释绍昙（宋代）

足下青莲花半敷，倚岩危坐手轮珠。
普门真境难描邈，刚被人传入画图。
感寓 其九
刘弇（宋代）

士也方蹭蹬，愀怆不得官。得官无几何，日刷陵风翰。

九衢无閒尘，畅毂走朱丹。一为辙迹误，翻身落波澜。

愁来歌黄鹄，凄感入脾肝。千载上东门，尔来谁挂冠。

犬遗上蔡恨，鹤起华亭叹。冢间与林下，疏傅正蹒跚。
杂感
陆游（宋代）

道进身垂老，方灵病已侵。
知难逃死籍，犹得遂归心。
星斗开孤剑，尘埃拂素琴。
妄庸常衮衮，谁与论幽深！
县松为故华亭贰尹吴君赋
顾清（明代）

君昔哦松古华亭，我方挟书游县城。流风善政尚能忆，未省至县通神明。

郎君京华报君讣，握手道边双涕横。潜光隐德有如此，如君岂独堪为丞。

乾坤茫茫日月速，斯人已复从先茔。茔前郁郁万松树，总是君手栽培成。

乡人重君不忍斥，指点苍翠歌仪刑。秋霜春雨几悲怆，大篇长句何铿鍧。

松兮节操本自贞，何幸遇君增令名。田家紫荆尚千岁，何况美与参骞并。

我歌县松君敬听，古来万化由家庭。行将东海甘棠树，并入朱弦流颂声。
沈太守邀饮骊台口占纪胜二绝 其一
许子伟（明代）

嶪嶭山城古石龙，碧流环绕似云从。登台会见文翁化，指点千家屋可封。
和元汝功晚凉城上
郭印（宋代）

潜鳞思纵壑，倦羽欲归林。
平生山水兴，过眼必登临。
况复西风来，天云布层阴。
残暑退十舍，新凉直万金。
寒光流素魂，远碧露危岑。
高士感时节，忘言发幽琴。
子期不可作，天地知吾心。
林木为之振，人间无此音。
诗成寄孤客，清飙一披襟。
会当逢好景，藜杖去相寻。
题横江馆
杜牧（唐代）

孙家兄弟晋龙骧，驰骋功名业帝王。

至竟江山谁是主，苔矶空属钓鱼郎。
念奴娇 其六 怪梅一株为北客载酒移寘盆中伟然
刘辰翁（宋代）

岁寒相命，算人间、除了梅花无物。窥宋三年又不是，草草东邻凿壁。偃蹇风前，沉吟竹外，直待天骄雪。白家人至，一枝横出终杰。
寂寞小小疏篱，探花使断，知复何时发。北驿不来春又远，只向窗前埋灭。好在冰花，著些风筱，怎不清余发。补之去后，墨梅又有明月。
一字至十字成章二首·咏石
文同（宋代）

石，石，
阴黑，阳白。
岸胚胎，山骨骼。
天地鎔铸，鬼神刻画。
鲲鲵张怒眼，虎兕交斗额。
敲如温玉声清，洗似精钢色碧。
花边矹尔尽奇品，林下礴然无俗格。
冰霜惨冽坚操不移，尘土昏冥孤标自隔。
峣矹独立见到侍中家，磊落群居在牛丞相宅。
昔时大士常命汝曰听徒，今日衰翁且对君为佳客。
总题
葛绍体（宋代）

车马不来山意朴，市廛都远土风淳。
又无僧寺闲钟鼓，流水声中自有春。
戏赠
陆游（宋代）

帘幕阴阴昼漏迟，鹅黄雪白络新丝。
只应笑杀东邻女，不见秋千到拆时。
颂古十六首 其十三
释心月（宋代）

问处赤心片片，答处不负来机。今有问灵隐，如何是实际理地。

天长地久，海晏河清，恁么则事同一家。自天祐之，吉无不利。
自闽入粤道经泉漳潮惠诸郡感事述怀
姚文田（清代）

众山磊砢而嵯峨，其水激荡而扬波。地灵藏育有奇气，造物不肯援常科。

笃生贤哲纷接踵，下乃一化为偏颇。我由泉山向漳浦，大儒旧里频经过。

当时闽学称极盛，岂祇冠带夸呜珂。前李后蔡亦杰出，遗意尚欲追鹿鹅。

未知风会变何日，乡里往往寻干戈。有如岐封周旧京，修矛偕作秦人歌。

孙卢绎骚为众患，波涛出没随蛟鼍。黄冈迤逦入南粤，肩舆昼日临崇阿。

哗然赴诉拦道哭，体攒疮痏田无禾。前者未归后者继，令我蒿目呼奈何。

吾闻朱子在漳州，教泽妇女犹渐摩。退之守潮才七日，甘棠遗爱何其多。

文能驱鳄竟西徒，至诚感格言岂讹。安得乘风告天帝，早遣壮士倾银河。

一洗氛祲布淳化，欣欣八极同祥和。
偈颂十六首 其十三
释如净（宋代）

净妙妙时解活计，露堂堂处有家风。须知脱体卓然道，廓落圆通是个宗。
刘晁之家园六咏·浸碧
姜特立（宋代）

澄潭乔木插晴烟，树影溪光相接连。
我欲呼儿操小艇，醉时坐看水中天。
送潘景升北游八首
梅守箕（明代）

我有斗酒，好与君期。
徵歌鼓瑟，以乐斯须。
来兹未明，去日难追。
勉旃周道，毋以后时。
露坐
陈得时（宋代）

露坐当中夜，谁家梦正迷。
行人在边戍，孤月到深闺。
天迥斗横北，海寒风自西。
庭前有高树，分借老乌栖。
题天然大理石屏四绝句 其二 高房山湘浦秋峦
姚燮（清代）

天末楚山秋，照水媚寒绿。携我潇湘弦，一谱宓妃曲。
新元二首 其一
刘克庄（宋代）

朝三暮四昔尚童，踰七望八今成翁。见佛未肯右肩袒，对客尝称左耳聋。

叩额有疏拜墀下，断腕无麻纳禁中。自怜老病菁华竭，不及花枝岁岁红。
郑公挽辞
韩维（宋代）

兼才不废刑名学，雅意多从翰墨游。通德门中传旧业，平蛮记墨见佳谋。

朝衣永閟泉台夜，挽铎犹添梦野秋。文彩声名今不泯，郎官君听在鳌头。
季夏极暑正昼草木俱萎独吾坡上数君子玉立苍然傲睨自得岂杜少陵所谓脩竹不受暑者乎
周紫芝（宋代）

烈日当正昼，长天无一云。草木失颜色，葳蕤困烧焚。

阳春始用事，庶类争芳芬。小草最无名，罗生费锄耘。

凡花颇矜持，随风弄馀薰。一朝值炎酷，尔辈徒纷纷。

苍苍不改操，惟我坡上君。脩茎粲碧玉，茂植歌屯云。

有如独醒人，不受曲蘖醺。如彼至人者，自与世俗分。

入火且不热，况乃逢朝昕。小人柔弱姿，难与君子群。
无逸病目以诗戏问
谢薖（宋代）

六根无牢强，万事有戕败。丹白岂不佳，能令眼根坏。

溪堂老居士，学道入三昧。空花结空果，过眼了无碍。

偶然幻翳侵，恼此清净界。道人不易得，定为天所爱。

恐君堕尘劫，豫比小惩戒。病眸点空青，勿作儿女态。

为君祷于天，君病立当瘥。未忘觑诗书，不敢窥粉黛。
次韵朱秀才二首
陈造（宋代）

儒冠林立更鸿生，经倚菑畲道可耕。
便合摘髭书桂籍，未须拥鼻避时名。
似闻眕梦成三耳，会见惊人取一鸣。
讲易露门谁第一，伫君重席振家声。
岁暮遣怀 其一
安起东（清代）

长松四时青，阅历冰霜雪。修竹无暑寒，虚心标劲节。

草木有本姓，挺然贞且洁。人为万物灵，何时趋炎热。

试看烘开花，生机已消歇。
雪中登云泉上方
陆游（宋代）

滃滃云堆上，茫茫雪海中。
煎茶夸坐客，打竹课蛮童。
冰谷鸣饥鹤，烟汀立断鸿。
归来更堪喜，葑火满炉红。
忠孝诗
袁甫（宋代）

曾子立言诏后世，战陈无勇非孝也。
战死犹留千古名，大夫赤心为宗社。
而况判死乃得生，父母贵体非轻舍。
忠孝从来只一原，此道於今识者寡。
兹湖老师遗墨在，光焰万太追风雅。
发挥天经与地义，为怜世人多聋哑。
跋语流传壮矣哉，忠由孝出非外假。
厥今边庭尚绎骚，其势飙炊陵诸夏。
孤忠步步踏实地，纸上陈言付土苴。
报国即是报新恩，忠孝断断非二得。
两阃对峙贵通情，胸怀如水常善下。
不见天高并地阔，要令物物归化治。
雍容课笑净边尘，直把兵氛都汛洒。
名垂竹帛增亲荣，入观至尊金斝。
到此纯孝通神明，冥冥之中锡纯虾。
病夫山中何所能，功成请将椽笔写。
寄题南城吴子直、子常上舍兄弟社仓
杨万里（宋代）

有虞有宋双重华，两圣一心民一家。
绿针剌水农事起，重华愁早从此始。
黄云登场万宝秋，重华对天失却愁。
二十八年临玉座，太半光阴愁里过。
天颜忧喜丞相知，常平使者陈便宜。
倡为社仓首建溪，肝江吴札承君师。
伯霜仲雪发尔私，支奇雹魃手莫施。
活几侲子几冻黎，诏子又孙孙又子。
个是重华圣人意，无论十世百千世。
释迦如来出山像赞
释清远（宋代）

妙色非身，形容乃普。阎浮未下，双林已睹。旷济功深，六年行苦。

尘沙相好，万亿刹土。众生心净，佛日常午。正念蒙光，迷人外取。

雕檀写氎，像未孩乳。今兹范模，传从乃古。象步出山，智珠河吐。

水月顿澄，豁开觉户。瞻之仰之，岂敢自侮。常在不灭，此言手舞。
代宜孙
项安世（宋代）

潭潭厦屋照春天，初作生申第一筵。
清畅惠和三月四，炽昌耆艾万年千。
窦郎植桂枝枝茂，荀里生龙个个贤。
汲井餐葵同此润，捧觞来赋从孙篇。
会客有美堂，周邠长官与数僧同泛湖往北山，湖中闻堂上歌笑声，以诗见寄，因和二首，时周有服 其一
苏轼（宋代）

霭霭君诗似岭云，从来不许醉红裙。不知野屐穿山翠，惟见轻桡破浪纹。

颇忆呼卢袁彦道，难邀骂座灌将军。晚风落日元无主，不惜清凉与子分。
绝句
苏伯衡（明代）

落叶满衡皋，潇潇风雨夕。
一灯溪上明，何处独归客。
万安道中二首
赵蕃（宋代）

雨小亦滑道，马迟元自佳。
金章橘弄色，玉面茶吐花。
科科初种菜，丛丛未收麻。
人生皆有理，吾事独无涯。
游仙诗十九首 其十四
郭璞（魏晋）

静叹亦何念，悲此妙龄逝。在世无千月，命如秋叶蒂。

兰生蓬芭间，荣曜常幽翳。
除夕次高屋山
张时彻（明代）

天涯愁病总难除，况复残年忆故庐。
到处风尘还极目，由来泉故可安居。
三巴未布平戎檄，四海空闻献瑞书。
坐对寒灯不成寐，呼童数问夜何如。
松江
杨友夔（宋代）

落日满大江，孤舟犹独行。
蒹葭交相风，中有肃杀声。
适从城中来，始觉秋气清。
世路若迫隘，江湖自宽宏。
平生独入玮，久与白鸟盟。
陈人多所阅，新事屡可惊。
惟有江上峰，残年眼中青。
步月
陆游（宋代）

鸥鹭论交有旧盟，越山胜处著柴荆。
只思小阁焚香卧，偶作长堤蹋月行。
湖阔烟钟来缥缈，林疏渔火见分明。
店家已卖新篘酒，一醉今宵似可成。
三月十日
曹勋（宋代）

才看桃李锦成围，忽使园林绿作堆。
远草将人双眼去，飞花引作过墙来。
簿书节里无多著，怀抱朝来得好开。
已是七分春去了，何须鸟语苦相催。
送阎侍御归阙
李中（五代）

羡君乘紫诏，归路指通津。鼓棹烟波暖，还京雨露新。

趋朝丹禁晓，耸辔九衢春。自愧湮沈者，随轩未有因。
蛛网
王恩浩（清代）

月光西下月沈晖，树底檐头广设围。谁道经纶汝满腹，张罗只为一身肥。
赠明讲师二首
白玉蟾（宋代）

昔从师在月岩时，我过鹅湖即语离。
每见孤鸿每生感，不曾一日不相思。
再和
刘克庄（宋代）

从来粪土轻胡赵，晚视渠侬直唯阿。
时与客联烘虱句，断无人唯饭牛歌。
挂冠耄及收身晚，赐扇恩深取数多。
周易鲁论俱束合，免教后世罪王何。
秋日宁国言怀 其二
王廷相（明代）

秋鳦逝安托，乃在海中沚。薄游得所遣，岂必青云士。

直道难为容，谁哉誓终始。志士贱怵迫，旷然凌万祀。

狂言戏万乘，邪途岂贞轨。渭川猎非熊，白首安可俟。

虎变大贤造，凤衰君子耻。守道安处末，干禄尔非鄙。
社前一日点检山房用呵字韵
洪咨夔（宋代）

不论塌扱与娄罗，判却风江屐齿磨。
老柳强颜翻拓跋，新禽满意奏娑陀。
山如欲雨何妨住，僧不能禅亦足多。
须信斯文天未丧，龙蛇虎豹底烦呵。
试湖阴徐道久
周紫芝（宋代）

山中三窟遭荡焚，十年遗种无礽云。管城已老既谢事，柔毛遂出收微勋。

骚人手握奴隶管，人间自此无莸薰。徐生晚出颇自喜，妙伎天与人皆闻。

羝羊退舍栗尾避，族非东郭不肯论。往岁江南说诸葛，至今有口皆能言。

眼前厚利聊取足，身后典刑宁复存。骍牲自是犁牛出，忠臣岂但孝子门。

古来取士贵阀阅，未必元成俱有孙。
颂古三十八首
释从瑾（宋代）

当面非暗投，应机皆直说。
乾峰与云门，两口同一舌。
若是续貂人，弄巧便成拙。
游子吟
王郁（金朝）

短日空裴回，流云自来去。茫茫晓野客衣单，白露无声落秋树。
雪中忽起从戎之兴戏作
陆游（宋代）

群胡束手仗天亡，弃甲纵横满战场。
雪上急追奔马迹，官军夜半入辽阳。
端午内中帖子词·太上皇后阁
王珪（宋代）

几年退乐紫房居，天下犹传还政书。
玉案焚香读黄老，人间宫殿午阴初。
简周晞稷
张镃（宋代）

尘土真堪畏，君髯美亦衰。
登楼才会面，促坐便论诗。
社日休持酒，秋香待满枝。
客涂书旋习，犹似向来痴。
用韵寄陈振先同舍
林景熙（宋代）

心事凄凉寄雁声，石田苔满未妨耕。
西风戍角催年换，残夜江妨见日生。
煮茗敲冰贫有味，看花隔雾老无情。
湖山犹忆笙歌底，笑领春香绿满觥。
王母队祝圣致语口号
洪适（宋代）

六幕纷纷启瑞篇，非烟深处下芝軿。穆王扰扰不谋治，武帝区区空学仙。

今代一人真间世，昔时五老与疑年。欢呼亦有南山颂，谁解吹嘘上九天。
水仙谣为赵子固赋
周密（宋代）

九歌讨群珍，遗此横道宝。雪光射初月，静夜纤裳缟。

云护白珊瑚，风蜚碧龙脑。招得湘娥魂，千年化瑶草。
享文恭太子庙乐章
崔邠（唐代）

醴齐泛樽彝，轩县动干戚。入室僾如在，升阶虔所历。

奋疾合威容，定利舒皦泽。方崇庙貌礼，永被君恩锡。
宫词
张公庠（宋代）

阊阖六开晓色回，禁涂迢递接银台。
华簪簇簇呼班后，黄伞亭亭过蓼来。
新居
苏轼（宋代）

朝阳入北林，竹树散疏影。
短篱寻丈间，寄我无穷境。
旧居无一席，逐客犹遭屏。
结茅得兹地，翳翳村巷永。
数朝风雨凉，畦菊发新颖。
俯仰可卒岁，何必谋二顷。
吴烈妇歌
薛采（明代）

海滨传节烈，变故激而然。不谓吴门妇，从容殉所天。

结发方三载，离首不忍言。弦断悲孤凤，镜剖泣分鸾。

愿同比翼去，捐躯以待亡。有怀哀未字，勉为立孤延。

娠女不卒畜，之死矢靡慝。自经还绝粒，百计不我力。

壮哉烈妇志，矫矫凌秋日。人亦谁无死，烈妇死自别。

岂若匹妇谅，乾坤与不灭。
二十日往九峰 其二
韩淲（宋代）

翁已仙去十七年，树林水鸟鸣风烟。此泉以翁得名字，山苍苍而翁依然。
和黄三安仁山庄五首 其五
崔颢（唐代）

幽客疑中坐，农人野外居。报来禾近种，城去麦堪锄。

夏色归舟壑，春光逐碧虚。君开山海记，共我摘园蔬。
不寐
张耒（宋代）

荒庭雨多秋草侵，秋蛩相语秋夜深。
草虫暗飞羽格磔，星河影高天淡白。
骚人多怀夜不眠，老松微吟风飒然。
山川浩荡何日还，晚空漫漫白露寒。
和潘叔治题刘道士房画薛稷六鹤图六首其二顾
梅尧臣（宋代）

举足徒有势，行沙遂无踪。
回颈诚已久，未知竟何从。
安能见俦侣，顾望自顒顒。
金缕曲
张襄（清代）

一片云飞堕。乍持来、瑶笺烂漫，郇公五朵。湖海楼头高百尺，也赏绿窗吟课。

惭愧杀、论班说左。多少英才门下士，更传灯、分与兰闺火。

珠玉似，咳和唾。

愁人今向愁城坐。悔髫龄、涂鸦几字，外间流播。冰雪聪明天付与，未免言之太过。

况齿及蛾江血涴。父榇未归儿远适，问孤孀、母子依谁可。

将伯告，倘予和。
示学人三十首 其十七
释函可（明代）

为恶祇自残，为善亦有数。善恶皆幻生，劳劳成今古。

若识非幻者，无欣亦无恶。
题鹤林宫
罗太瘦（宋代）

暑往寒来迭世间，有谁十载驻朱颜。骑鲸客去天连水，跨鹤人朱月在山。

炉火顿消情欲境，剑金须断利名关。烟莎随分岩前绿，猿马不惊春意閒。
郊居八咏 其五 濯尘轩
卢龙云（明代）

款段来城郭，缁尘不可挥。避喧循野径，访隐到林扉。

曲水堪修褉，沧浪此振衣。风埃满天地，洞户有清晖。
明州观大阅
刘过（宋代）

书生灯窗困毛锥，说著刀剑何时持。
忽闻殷殷金鼓震，惊起块坐筋骸衰。
国朝右武重秋狝，列郡敢不张其威。
万家骈首遮道看，我亦役逐人后随。
武夫橐鞬陈整整，虎豹拏攫旌旗麾。
人言吴儿尽脆弱，身发文断勇未知。
不见拔山昔项羽，何必燕赵士始奇。
军容灿灿生光辉，悲风惨淡杀气怒，
对此忽作边头思。熊罴不哗晓争出，
万骑驰突寒打围。纷纷血毛腥原野，
箭竹正堕惊鸿飞。将军仰笑兵军贺，
金帛填委深沟池。十年文穷坐百拙，
感慨一赋从军诗。
送周守二首 其一
赵蕃（宋代）

昔我移官皇恐滩，缄诗送公因阿连。转头梅事两飘忽，我亦解阿当返辕。

岂期邂逅客归舍，逢公政成朝日边。可无一语道离阔，顾待别后空阑干。

我闻袁人道路言，往者颇病吏道烦。袁人徯公以为治，如赤子待父母安。

问公治袁竟何如，宽不至弛严不残。不惟民绝催科瘢，吏亦不急惠文冠。

太平官府见今日，珥笔旧俗略不存。簿书期会足閒暇，江山风月忘游般。

作堂圃中视所尚，我所尊者房李韩。东西日月双跳丸，后人思公面孱颜。

人言循吏治无迹，有如春风被田园。试看一一发生意，从千百数何繇论。

淳熙圣人叹才难，得人之路无不殚。而于守令最注意，往往六察并郎官。

少公迩日与几政，仲氏力请得皖灊。公虽迟登玉笋班，持节其惠寡与鳏。

未知除书落何地，我家怀玉江东山。勿言形迹暂云远，在处孰非千万间。
游郑邸山林 其一
吴鼒（清代）

初识名园路，秋光导我行。亭虚含石气，径邃远车声。

花竹欢相得，江湖兴忽生。流泉何处发，喷瀑已纵横。
悲长平
萧贡（金朝）

秦兵伏甲武安西，赵将非材战士携。千里阵云沉晓日，万家屋瓦震秋鼙。

哀缠朽骨天应泣，怨入空山鸟不栖。百战区区竟何得，阿房烟草亦凄迷。
次韵西坞道庵
洪咨夔（宋代）

芳蹊几曲重行行，坞裹曾阴坞外晴。
秧马鬅鬙和雨种，箨龙菌蠢带烟烹。
黑风动地前程暗，白日行天内景明。
却爱道民无别解，一档春茗雪花轻。
盍簪楼杂咏十首 其九
霍与瑕（明代）

有客来何暮，芳尊日欲斜。馔分青竹笋，茗泛绿葱花。

方外参玄契，时中订作家。三更山月起，更与玩清华。
进读唐鉴彻章谢恩唐律一首二十韵
刘克庄（宋代）

勋华嗟已远，最近莫如唐。
祖禹忠于宋，云周监有商。
虽然张万目，终未立三纲。
贞观初勤恤，开元未怠荒。
录忘曲江献，镜惜郑公亡。
节镇私斋钺，兵权假贵珰。
甫闻平夏蜀，寻又失河湟。
历历前朝事，惓惓治世防。
几年藏秘府，一日进华光。
主圣勤稽古，臣愚值彻章。
重瞳悉该贯，呐舌愧精详。
前接夔龙武，后陪鹓鹭行。
舜歌奎宿灿，镐宴木天凉。
凤夸分新焙，鱼须出尚方。
玉骢五花白，宝带万钉黄。
内酝沾宣劝，朝衣惹御香。
染濡乏才藻，赓载仰明良。
拔擢由民伍，推迁侍帝旁。
荣犹恋旃厦，惫不任簪裳。
尚念申公老，非如贺监狂。
云门过何山
陆游（宋代）

漠漠稻满陂，蒙蒙雨沾衣。
林花落更新，溪鸟止复飞。
我作山中行，十日未拟归。
思酒过野店，念茶叩僧扉，眠枕松下石，适意无诃讥。
心广体自舒，泰然不肉肥。
念昔在官涂，万事与愿违；逢人无一欣，对食或累欷。
低回三十年，竟不饱蕨薇。
空将书五车，自诳腹十围。
余日犹几何，可复贪尘鞿？剩拾柏子香，闭门观昨非。
芳华阁
张耒（宋代）

玉仗无踪辇路摧，旧名犹得榜高台。
月斜晓树鸣鹎鵊，日暖春芜放雉媒。
清洛夜声萦谷转，锦屏晴色照人来。
凄凉满眼兴亡恨，谁是芜城作赋才。
南游感兴
窦巩（唐代）

伤心欲问前朝事，惟见江流去不回。

日暮东风春草绿，鹧鸪飞上越王台。
外子辞昌延榷务归里喜面赋此四首 其二
杨浣芬（清代）

当年抑塞事难忘，双凤腾空恨渺茫。留得青山终不老，阶前玉树已成行。
偶书五首 其五
司空图（唐代）

掩谤知迎吠，欺心见强颜。有名人易困，无契债难还。
南乡子（塘门元随）
蒋捷（宋代）

翠幰夜游车。不到山边与水涯。随分纸灯三四盏，邻家。便做元随好景夸。

谁解倚梅花。思想灯球坠绛纱。旧说梦华犹未了，堪嗟。才百余年又梦华。
初夏湖山
张埴（宋代）

三供飞来个白鸥，炯然点破一池幽。
午阴小扇人回首，何许白蘋江上愁。
和郑知县游山韵
陈宓（宋代）

至乐山行未易加，不应疾走便堪夸。
清秋莫负重来约，世事从教似掀沙。
水调歌头·喜雪
魏初（元代）

南国昼多雾，大是写真诗。今年何许风色，吹作雪花飞。人道使车刚节，我道使车和气，此语未应非。簿案尽丛杂，梅竹复参差。
钓鱼君，今老矣，复何之。人传日边消息，四海入皇威。况是髯张癯霍，偶有相逢今日，时复吐奇辞。朱子有佳酒，连为倒琼卮。
自述
杨公远（宋代）

年踰半百颇酸心，眼底朋俦试选抡。松竹梅花三益友，诗书画卷一閒人。

北窗高卧那非乐，南阮甘贫只任真。却喜生无荣辱事，底须姓字动朝绅。
子温侄用再闻诵新作突过黄初诗作十诗见遗辄勉强次韵 其十
张扩（宋代）

连门水竹居，照映麋鹿姿。子戴靖节巾，得我如远师。

花黄催重九，羽葆杂金规。未能沽酒饮，且赋止酒诗。
林和靖墓
方岳（宋代）

结庐旧与青山对，修竹萧疏半不存。
惟有亭前古梅在，暗香疏影几黄昏。
十一夜无寐怀九日南山之游
方回（元代）

代步仅一马，奄忽乏敝帷。
扶舆陟南山，幸有渊明儿。
树阴玩苔藓，稍读古板碑。
江湖岂无人，不如僧能诗。
稳坐勿竞险，羲农端在兹。
欢伯偶就招，引满奚容辞。
未饮觉秋寒，既饮忘百为。
何以得渡江，醉中初不知。
至今酒醒夜，绝叹斯游奇。
巡去岳阳却归鄂州使院留别郑洵侍御侍御先曾谪居此州
刘长卿（唐代）

何事长沙谪，相逢楚水秋。暮帆归夏口，寒雨对巴丘。

帝子椒浆奠，骚人木叶愁。惟怜万里外，离别洞庭头。
子羽定情诗
张红桥（明代）

云娥酷似董娇饶，每到春来恨未销。
谁道蓬山天样远，画阑咫尺是红桥。
十样花 其四
李弥逊（宋代）

陌上风光浓处。忘却桃源归路。洞口水流迟，香风动，红无数。

吹愁何处去。
如梦令（饮妇人酒）
史浩（宋代）

摘索衣裳宫样。生得脸儿福相。容止忒精神，一似观音形像。归向。归向。见者擎拳合掌。
双清轩为赵府王引礼赋
林环（明代）

月湖一泓天镜光，湖上居人临水傍。绿堤不种桃与李，春风绕舍琅玕长。

晴云低拂苍波浅，坐来引兴潇湘远。凉气常涵碧树秋，清阴每落渔矶晚。

由来清景难久留，曳裾今向王门游。身依蓟北关山迥，梦落闽南烟雨愁。

家林犹喜未衰歇，客路不须叹离别。他年当乞鉴湖归，截取长竿钓明月。
代妓送葛亚卿
韩驹（宋代）

刘郎底事去匆匆，花有深情只暂红。弱质未应贪结子，细思须恨五更风。
挽郑文昌
吴泳（宋代）

何代无豪杰，惟公气独刚。
束身同绞紷，遗训辟缁黄。
定力老逾壮，英魂凛不忘。
蜀名省科调，犹说郑文昌。
赠别谢大行友可社丈擢南北部 其五
张萱（明代）

三山晴色落棋枰，怪底南风日日勍。别野若闻淝水捷，好将一着赌宜城。
太上皇帝灵驾发引挽歌词六首
范成大（宋代）

箫勺妖氛静，甄陶叶气还。
春回慈殿驾，天作佑陵山。
开癖风云惨，登平日月间。
艰难虽独瘠，寿域遍人间。
曲江值欧阳伯起舟行至封川二首
曾丰（宋代）

华发吾衰矣，妙龄君浩然。
追随多计日，笑语两忘年。
功业无它逊，文章收自专。
浯溪崖石上，准拟效拳拳。
重过宣峰寺山房，寄灵一上人
刘长卿（唐代）

西陵潮信满，岛屿入中流。越客依风水，相思南渡头。

寒光生极浦，暮雪映沧洲。何事扬帆去，空惊海上鸥。
和慎思未试即事杂书率用秋日同文馆为首句
蔡肇（宋代）

翳翳云生树，翻翻风动闱。
高秋忽如此，吾党苦思归。
极目愁关塞，侵寒寄褚衣。
少狂真喜事，回首壮心违。
剡溪杂咏 戴颙墓
王十朋（宋代）

旷野冢累累，子孙犹不知。千年戴颙墓，三字道旁碑。
照邻从予假韦苏州集因以诗致之
韩维（宋代）

都官郎署老，平淡古人如。
更觅苏州集，长依释子庐。
室中无净几，门外自华舆。
为问萧疏意，如何善福居。
贾阆仙墓
桂超万（清代）

我亦耽吟者，何人肯铸金？孤坟留佛骨，万下此仙心。

老树月痕瘦，寒云鸟梦深。难逢是京兆，尘世几知音。
和张文潜晚春 其三
徐积（宋代）

易贮千寻水，难藏一点春。也须几杯酒，还似送行人。
示延平日者
胡寅（宋代）

万物森然播大钧，一言钩决妙通神。
卷帘与客谈忠孝，袖手观时任屈伸。
燕石勒名应有日，凌烟图像果何人。
且从冠盖林中看，莫滞天涯与水滨。
王屋山人琢砚歌和徐琶洲作
成鹫（清代）

弘农陶泓大叫笑，山人凿破混沌窍。崖崩峡坼端水乾，出实入虚穷窈窱。

载魂抱魄顽不顽，次第运转涳濛閒。飞光耀目动权贵，明驼领取出梅关。

一卷礧砢见遗掷，山人得之深赏识。大璞不琢由天然，天君独运非人力。

紫羊迎刃露肝胆，鸲鹆披沙偷觑眼。青花绚采烟雾霾，黄龙吐气卿云烂。

三瞻四顾几经营，一圆一方胥有情。婆娑火蜡发光怪，皮肤剥落存晶莹。

琢成贮以流黄锦，出入与俱瞑与寝。晴窗疏注娲皇书，炼石补天天敛衽。

琶洲高士徐铎愚，囊中倾出灵蛇珠。一唱三叹尽刻画，山人持入山僧庐。

老眼摩挲观不足，随声答响呈幽独。有人问我山人谁，陈子臣张号王屋。
游雍熙寺
李新（宋代）

随身刀笔快投空，黄鹄凭君放出笼。
野马已飞樽俎外，白云端出笑谭中。
太平老将境三略，迟钝参军得五穷。
近日半聋并半哑，莫将佛法问庞公。
灯夕独酌二绝
洪咨夔（宋代）

钿车罗帕禁街夜，珂伞炬城沙路春。
少不自强今老矣，落梅风暖酒生鳞。
七月二十日被檄考试出门
项安世（宋代）

阿婆少也不如人，更说秋来白发新。
欲按新声忘旧谱，画鸾歌扇久生尘。
题石末元帅扇上有陈太初画松
刘基（明代）

老松根干如铁石，般匠不知空谷深。永夜高风吹万窍，商声满地作龙吟。
文帝登虎圈问尉禽兽簿不能对虎圈啬夫对甚悉
袁说友（宋代）

辨舌机锋锐，言簧巧意倾。
一闻贤者议，众鄙啬夫名。
利口宜深戒，违颜愿力争。
须知玄默化，帝已久躬行。
宁都赵令君 其三
曾丰（宋代）

介庵前后集，熟读眼生花。学问祖千古，文章雌百家。

今非公莫继，况有子堪誇。换骨蓬莱去，分吾九转沙。
万岁通天帖赞
岳珂（宋代）

洛石赤心，以出宝图。
燕涎鸡晨，即端制书。
有奕王门，南土华腴。
献其家珍，陈于玉除。
笔法之神，匪临伊摹。
史馆之储，尚其不诬。
中秋夜作去年今夕仆自北关过吴兴
赵蕃（宋代）

明月同千里，寒乡又一秋。
床随桧阴侧，巾与桂香浮。
此夕山中趣，它年霅上游。
诸儿皆楚语，老子自商讴。
五岁咏花
陈知玄（唐代）

花开满树红，花落万枝空。
唯余一朵在，明日定随风。
长平
杜衍（宋代）

冯亭献地豹言非，秦间廉颇又不疑。四十万兵降死后，浑输括母一先知。
刘节推行可尚宝仕可出饯郭外赋此志别
谢榛（明代）

杯酒苍忙强自吟，江淹能赋别时心。绿波春草魂犹断，白首寒时感益深。

布泽二龙周海宇，栖閒孤鹤老山林。谁知多病仍飘泊，雨雪愁人几暮阴。
纪事
文天祥（宋代）

枭獍何堪共劝酬，衣冠涂炭可胜羞。
袖中若有击贼笏，便使凶渠面血流。
金陵杂兴二百首
苏泂（宋代）

云气依稀有若无，定山山下片帆孤。
青芜不尽天连水，野鸭飞来成画图。
春日谪居书事
唐庚（宋代）

四十缁成素，清明绿胜红。形容千虑后，门馆一贫中。

白日时时别，青芜处处同。此生唇舌里，啼鸟暮春风。
和司马君实安之以诗二绝见招作真率会光以无从者不及赴依韵和呈
鲜于侁（宋代）

羹藜寂寞天随子，换酒风流贺季真。淡水论交自忘味，道腴充实不知贫。

万钱纵侈轻豪贵，三寿优游萃燕宾。奔走每怜饶俗状，谪官犹作会中人。
寓舍在青安门外由是出郊不数里群山献状如游
仇远（元代）

山列瑶簪束不齐，过云舒卷树高低。
孟郊李白曾行处，泰华瑯高尽向西。
瘦马自穿幽径去，老莺犹恋落花啼。
岂无崖壁平如削，留与诗人醉墨题。
君玉同访岂潜饮间君度曼卿不约而至鹤方换翎
戴复古（宋代）

秋来常日雨，雨霁忽秋深。
鹤换一身雪，花开满树金。
三杯动情性，一笑付园林。
莫怪先归去，衰翁薄疾侵。
宝祐二年皇子冠二十首
佚名（隋代）

于皇帝德，乃圣乃神。
本支百世，立受惟亲。
敬共冠事，以明人伦。
承天右序，休命用申。
送忠玉提刑还朝
韩维（宋代）

十五年前相遇地，白头还喜一樽同。
从容笑貌忘君老，款密情期似乃翁。
别席俯迎篱菊秀，全家看尽渚莲红。
临分不用言为赠，奕世忠臣祖风。
太常引
宋先生（宋代）

金丹只在自身中。真水火、炼成功。因遇吕仙公。识返本、还元祖宗。

阳全阴尽，神光现处，认得自真容。名姓列仙宫。已跳出、乾坤世笼。
相和歌辞。置酒行
李益（唐代）

置酒命所欢，凭觞遂为戚。
日往不再来，兹辰坐成昔。
百龄非长久，五十将半百。
胡为劳我形，已须还复白。
西山鸾鹤顾，矫矫烟雾翮。
明霞发金丹，阴洞潜水碧。
安得凌风羽，崦嵫驻灵魄。
兀然坐衰老，惭叹东陵柏。
五日饮于金氏园呈王明宇同客
袁崇友（明代）

天涯此日逢佳节，细雨沈云迥不晖。翠挹紫岩连客座，绿浮芳不上人衣。

山花对酒垂垂笑，林鸟闻歌故故飞。千载独醒缘底事，凭君拌饮莫相违。
春晚
危昭德（宋代）

晴天杨柳丝千绪，淡月梨花玉一庭。
又是东风去时节，数声啼鸟不堪听。
浣溪沙
陈克（宋代）

小院春来百草青。拂墙桃李已飘零。绝知春意总无凭。

卢女嫁飘终薄命，徐娘身老谩多情。洗香吹粉转娉婷。
伤郑谷郎中
齐己（唐代）

钟陵千首作，笔绝亦身终。知落干戈里，谁家煨烬中。

吟斋春长蕨，钓渚夜鸣鸿。惆怅秋江月，曾招我看同。
临江仙（十一月二十六日，雪霁，行武陵道中，江山莹彻，不类人世）
管鉴（宋代）

昨日武陵溪上雪，今朝特地开晴。故留佳景付行人。琼田千顷熟，琪树万珠春。

好是长松飘坠屑，天花时下缤纷。桃源何处更寻真。腰悬明月佩，直访玉华君。
吴明府自远而来留宿
戴叔伦（唐代）

出门逢故友，衣服满尘埃。岁月不可问，山川何处来。

绮城容弊宅，散职寄灵台。自此留君醉，相欢得几回。
又题一绝
白居易（唐代）

貌随年老欲何如，兴遇春牵尚有馀。

遥见人家花便入，不论贵贱与亲疏。
功臣山
黄与坚（清代）

郁盘松径偃青苍，甃石犹看废苑墙。雅噪断桥騕袅绝，草埋眢井辘轳荒。

王宫灭没余抔土，霸业销沈付夕阳。争似普光遗塔在，路人指点客徬徨。
题林咏道浮江别业
徐大受（宋代）

密林凝昼寂，一叶动须惊。砌净飞花影，池深落果声。

正宜铺枕簟，且复倒瓶罂。向晚催归急，烟江野艇横。
秋萤和韵
周体观（清代）

振羽知无力，疏狂乱客扉。低空不碍暝，违候亦能飞。

露湿流光净，宵行抱影微。可怜秋色里，相映亦晖晖。
冬日杂诗 其二
吕本中（宋代）

春景晴乃映，寒江晓不波。云山明客眼，风露净林柯。

紫塞传烽急，黄池带剑多。苍生好苏息，天意定如何。
书河上亭壁
寇准（宋代）

堤草惹烟连野绿，岸花经雨压枝红。
年来多病辜春醉，惆怅河桥酒旆风。
挽向军门荣 其二
蔡寿祺（清代）

粤西横槊战功高，吴楚奔驰胜算操。一代虎威谁继武，中原蚁贼尚如毛。

兴唐裴郭偏无命，扶晋陶温枉自劳。帐下貔貅原可用，欲从李祐访星韬。
扫径
周权（元代）

剥啄无人昼掩门，庭花春晚雪纷纷。山童不解山翁意，扫破苍苔一径云。
送郑端公
方干（唐代）

圣主伫知宣室事，岂容才子滞长沙。随珠此去方酬德，

赵璧当长误指瑕。骢马将离江浦月，绣衣却照禁中花。

应怜寂寞沧洲客，烟汉尘泥相去赊。
东方
张耒（宋代）

东方未明更五鼓，星河寥寥寒雁度。
铛铛鸣铎谁家车，陌上驱牛辗霜去。
北风吹面足踏冰，村南早饭天未明。
年年输税洛阳城，慎莫后期官有刑。
宿山寺雪夜寄吉中孚
李端（唐代）

独爱僧房竹，春来长到池。云遮皆晃朗，雪压半低垂。

不见侵山叶，空闻拂地枝。鄙夫今夜兴，唯有子猷知。
解连环·浪摇新绿
高观国（宋代）

浪摇新绿。漫芳洲翠渚，雨痕初足。荡霁色、流入横塘，看风外漪漪，皱纹如縠。藻荇萦回，似留恋、鸳飞鸥浴。爱娇云蘸色，媚日挼蓝，远迷心目。仙源漾舟岸曲。照芳容几树，香浮红玉。记那回、西洛桥边，裙翠传情，玉纤轻掬。三十六陂，锦鳞渺、芳音难续。隔垂阳，故人望断，浸愁万斛。
别达观文鉴二大士
梅尧臣（宋代）

云衲山中来，画桡江上发。
何日到山中，山花应未歇。
酬于汝锡晓雪见寄
王建（唐代）

欲明天色白漫漫，打叶穿帘雪未干。薄落阶前人踏尽，

差池树里鸟衔残。旋销迎暖沾墙少，斜舞遮春到地难。

劳动更裁新样绮，红灯一夜剪刀寒。
句
刘清轩（宋代）

可笑吴痴亡越憾，却夸范蠡作三高。
满江红（木芙容）
白君瑞（宋代）

木落林疏，秋渐冷、芙蓉新拆。傍碧水，晓妆初鉴，露匀妖色。故向霜前呈艳态，想应青女加怜惜。映朝阳、翠叶拥红苞，闲庭侧。岩桂香，随飘泊。篱菊嫩，陪幽寂。笑春红容易，被风吹落。满眼炯然宫锦烂，一身如寄神仙宅。把绿尊、莫惜醉相酬，春工力。
寒夜
苏舜钦（宋代）

九河巨流冻长山，山高微黯石色顽。沙笼如烟吐朱湾，中天挝鼓云垂关。

壶炙不温乳乌死，城上琴声愁九子。罗暮翻风花满波，玉麈洒窗湿明绮。

兽角消红犀凤乾，缕生篆字香盘盘。坐聆翰音拂南极，驰念疆场中已酸。

欲决沈云叫阴帝，虏灭不使天下寒。
新柳
司空曙（唐代）

全欺芳蕙晚，似妒寒梅疾。
撩乱发青条，春风来几日。
上方
王铚（宋代）

松间清月佛前灯，庵在孤峰更上层。
犬吠一声秋意静，敲门时有夜归僧。
新月甚佳方思明叔乃忽见过作此诗
赵蕃（宋代）

出户江山好，入门风月新。
荒凉如宅舍，窘束是官身。
念子岂为远，能来端可人。
笑谈殊未了，催去阻重闉。
入关杂咏 其三
洪良浩（清代）

书生白首对青镫，卷里山河见未曾。秋水讵能窥海若，夏虫难与语寒冰。

龙门笔壮汉司马，巴峡诗奇杜少陵。不出户庭知六合，圣人犹复泰山登。
鸡鸣行
张养重（清代）

天上飞星似飞箭，荒鸡喔喔鸣村店。
梦里心惊是恶声，挑灯直村床头剑。
开门星散喜重明，跃马披衣共北征。
丈夫暗昧那能处，会向青天白日行。
顾进士懋善令闽之瓯宁
王世贞（明代）

别酒吴江更一卮，与君聊说宦游奇。七闽山翠偏夸胜，十月林红正弄姿。

渡忆骖鸾仙吏好，山逢灵鹫宰官慈。莫贪烟路凫飞近，且漫看云度武夷。
寄呈王浩翁府判
刘宰（宋代）

天下江山推第一，多景名楼信端的。
君家正占多景前，第一风光环燕席。
梁邑归来县债了，骅骝得路乾坤小。
锦衣聊复效昼游，户庭郁葱佳气绕。
手栽松菊成三径，更敞轩楹临绿沼。
客来宁厌马喧枥，夜晏不知鸡戒晓。
辟书闻又上公车，连师亲题仲举舆。
只今淮上未安集，二虏南望犹睢盱。
要知两淮须保障，保障一撤长江孤。
边臣之虑不及此，但知椎剥供苞苴。
红女去机农释耒，荆榛满野号鼪鼯。
君官其间逾十载，洞识本末右盈虚。
愿君亟分剌史符，稍回和气还边隅。
尽收徂诈入赤藉，有功必赏罪必诛。
招来耕桑偏龙亩，抚摩一意沦肌肤。
人知亲上死其长，荷戈不惮供前驱。
阚如当道卧于菟，犬羊遯走宁复馀。
更归未用师黄石，且侍不皇香案侧。
不惟文武见全才，要与清朝分淑惹。
予卧病数日意思殊昏昏中秋强起陪老人把酒对
喻良能（宋代）

楚水涂山各一涯，今年还是去年时。
古来明月皆如此，我试停杯一问之。
丹桂飘香知有子，飞乌绕树似无枝。
直须看到冰轮昃，忍负姮娥隔岁期。
题石头顿斧亭
释德洪（宋代）

兀坐等闲酬客问，碌砖抛出亦光生。欲凭妙语分宾主，须识尘机有浊清。

麟角誉高推独步，石头路滑苦难行。草庵依旧青松下，睡起晴窗拨眼明。
花心动（端午）
史浩（宋代）

槐夏阴浓，笋成竿、红榴正堪攀折。菖B321碎琼，角黍堆金，又赏一年佳节。宝觥交劝殷勤愿，把玉腕、彩丝双结。最好是，龙舟竞夺，锦标方彻。

此意凭谁向说。纷两岸，游人强生区别。胜负既分，些个悲欢，过眼尽归休歇。到头都是强阳气，初不悟、本无生灭。见破底，何须更求指诀。
次韵王深道见寄
高斯得（宋代）

社鼷屋鼠非难攻，我力如绵不能坳。
生令墨吏弥夺张，气涌如山高巃嵷。
天王圣明侔日月，跂望丹霄眦几裂。
孤忠耿耿达无路，独抱幽香分芜绝。
诸偷恣睢方摇尾，忽报台州随逝水。
人不代天天人人，造物肯威乃如此。
嗟予粗不愧守官，系有承君镌志完。
六年春遣怀八首
元稹（唐代）

伤禽我是笼中鹤，沉剑君为泉下龙。
重纩犹存孤枕在，春衫无复旧裁缝。
检得旧书三四纸，高低阔狭粗成行。
自言并食寻常事，唯念山深驿路长。
公无渡河音响绝，已隔前春复去秋。
今日闲窗拂尘土，残弦犹迸钿箜篌。
婢仆晒君馀服用，娇痴稚女绕床行。
玉梳钿朵香胶解，尽日风吹玳瑁筝。
伴客销愁长日饮，偶然乘兴便醺醺。
怪来醒后傍人泣，醉里时时错问君。
我随楚泽波中梗，君作咸阳泉下泥。
百事无心值寒食，身将稚女帐前啼。
童稚痴狂撩乱走，绣球花仗满堂前。
病身一到繐帷下，还向临阶背日眠。
小于潘岳头先白，学取庄周泪莫多。
止竟悲君须自省，川流前后各风波。
与胡西园
黄榦（宋代）

白露下百草，玄云翳崇冈。
游子暮何之，倏若孤雁翔。
朝发长沙暮，夕息湘山阳。
飞鸣念俦侣，慷慨增悲伤。
故人怀我深，远寄金玉章。
开缄且疾读，慰此饥渴肠。
是时焞中火，朔风扫枯黄。
岁月能几何，皋兰结微霜。
静观天地间，至理何昭彰。
乾行固不息，坤应还无疆。
两曜各循环，皦皦临四方。
人道政如斯，愿君勉其常。
指车策良马，日暮道正长。
徒仆审驱驰，前途畏榛荒。
劣质苦难任，白云怀故乡。
南山一舍隔，动若参与商。
大舶漾中流，矫首空西望。
昆弟真可人，行乐毋相忘。
秋暮书怀
张舜民（宋代）

冶谷鸦仍乱，空同日欲曛。
关河围绝壁，鼓角壮中军。
自纳和戎策，还停草檄文。
征西好规矩，后世见忠勤。
寄奉新钟宰
杨万里（宋代）

传语清心阁，欣逢诗主人。莺花无恙否，风月一番新。

旧日行吟处，今来迹已陈。应怜杨县尹，须鬓两如银。
寄石城行光长老
释智圆（宋代）

幽栖尘想绝，岩阁倚杉松。
吟思禅中尽，霜髭病后浓。
溪闲澄夜月，山静答秋钟。
寂寞怀高趣，残阳独倚筇。
新亭风玉与安素相应
钱时（宋代）

的然同德定同声，鼓瑟吹竽尽未平。
悬玉两窗非有约，如何风动一齐鸣。
宫词 其一○○
赵佶（宋代）

拂面风轻日渐长，玉人初试薄罗裳。斜阳楼外抛梭去，两两三三出洞房。
旅中即事寄友生
释智圆（宋代）

欹枕不成梦，寒虫叫壁阴。
高梧深夜雨，远客故乡心。
分与浮名背，年将白发侵。
终须约宗炳，结社向东林。
嵌顶庄冲寒晚归
林占梅（清代）

历尽山隈复水隈，沿崖一径尚崔巍。云腾海峤奔骄马，风撼林扃怒吼雷。

受冻皴颜如著酒，冲寒禁口若衔枚。归时未暇行装卸，自拨红炉煖绿醅。
送岳阳陈倅秩满还朝八首
廖行之（宋代）

湖山政俗殊，疆理罕凭藉。
壤赋无定书，民田互欺诈。
所急井田均，争心讵难化。
入告今其时，公行毋俟驾。
示诸子
苏辙（宋代）

诸子才不恶，功名旧有言。
穷愁念父母，心力尽田园。
志在要须命，身闲且养源。
游鱼脱渊水，何处有飞翻。
次韵金德儒秋怀 其一
殷奎（明代）

只影飘萧渭水头，凉风白雁一天秋。秦云未改南山色，汉月空涵故国愁。

万古勋名随野马，百年心事付沙鸥。后生莫漫誇形胜，舆地而今混九州。
饯唐州高使君赴任
崔湜（唐代）

芳春桃李时，京都物华好。为岳岂不贵，所悲涉远道。

远道不可思，宿昔梦见之。赠君双佩刀，日夕视来期。
摸鱼儿 悼鹦鹉
陈霆（明代）

向东风、红销翠萎，伤心成甚情绪。护寒帘幕终何用，花病早知绪处。

春也妒。全不管、画堂冷静人难度。高飞有路。仙梦去多时，玉绳金栅，空锁绮窗雾。

鸳鸯会，惆怅佳期又误。琵琶有语谁悟。香残红稻珊瑚颗，愁与泪珠同堕。

还寄意。永别他、陇山千古青青树。梨花院宇。重想念新诗，日高惟有，莺燕自绪去。
蜡梅送东畎先生并寓探梅之意
施枢（宋代）

泽国寒深未见梅，东风何日到南枝。
玉堂应有新消息，恐是人间未得知。
颜侍御厅丛篁咏送薛存诚
卢纶（唐代）

玉干百馀茎，生君此堂侧。拂帘寒雨响，拥砌深溪色。

何事凤凰雏，兹焉理归翼。
蝶恋花 其二 杏花
曹溶（明代）

几度寻芳穿绣陌。燕子初来，便觉寒无力。人倚玉楼成旧识，春衫也借花颜色。

不比桃夭能暖客。曲曲江边，零落尤堪惜。煮酒香时重见忆，卖饧天气曾吹笛。
题运使卢同年抱孙 其六 文宴图
戴亨（清代）

美玉耻自炫，湮没岂初心。同气不相求，吾道将中沈。

所贵忘势分，亦在真知音。大名久自擅，诗酒偕登临。

遂令枯寂士，声誉驰古今。此意良独厚，世罕测其深。

至今平山上，谁复能追寻。
水阁
韩维（宋代）

约略横云岛，栏干瞰玉渊。
雨汀翘睡鹭，风树咽嘶蝉。
绿发莓苔地，红衣菡萏天。
夜深三弄笛，月在钓鱼铅。
题穰东驿
赵鼎臣（宋代）

邯郸枕里人何在，华表声中鹤仅存。世上悲欢三百载，此怀当与退之论。
和姚燮《同曹德馨高学淳过魏谦升西斋饮致爽台三章》 其一
魏谦升（清代）

草堂人日近，幽寂似江村。新酒熟开瓮，故人来款门。

看山新翠活，洗研墨云昏。坐久湖风善，都忘钓石温。
寄寿牟提刑献之巘
方回（元代）

七十閒人两地仙，恰如同见会昌年。
诗名我愧刘宾客，心事君真白乐天。
致仕元无官爵累，藏书各有子孙传。
磻溪淇澳可齐寿，入相封侯恐未然。
学仙词
邵谒（唐代）

上仙传秘诀，澹薄与无营。炼药□□□，变姓不变形。

三尸既无累，百虑自不生。是知寸心中，有路通上清。

祖龙好仙术，烧却黄金精。
画堂春
郝子直（宋代）

画堂当日诞今辰。庆门人降西真。一杯千岁祝遐龄。莫厌频斟。

真愿头白还黑，真愿齿落重生。但容艳只如今。寿等松椿。
次枯崖问病韵
胡仲弓（宋代）

病馀已觉二毛侵，湖海诗盟亦懒寻。无奈壮怀生万感，黄昏枕上听蛩吟。
三月八日百五节林敬舆携酒约盛元仁戴帅初方
方回（元代）

后生谁识旧西湖，除却山僧树总无。
何至梅仙坟亦掘，惟应葛岭鬼当诛。
红裙鞭镫追游女，白首端章笑腐儒。
两盏三杯更多感，不如烂醉眼模糊。
杂咏十首 其八
方凤（宋代）

猿啼不窥窗，牛驯常露地。伏虎与降龙，此理元无二。
句
张思孝（元代）

意当极快处，心有不平时。少忍应无患，欲言宜再思。

绮窗花落东风软，曾读曹家女诫无。一眼浊黄天堑阔，半眉老翠太行昏。

敢效子陵辞汉爵，愿同巢父乐尧年。
蒲静安挽词
李新（宋代）

舞鸾雏鹄已先飞，曾倚西山泣晚晖。老去儿孙雄北阮，古来门户占乌衣。

萧萧华发犹供祭，历历清谈又解围。洞口仙人招白鹤，玉翰何日与云归。
九日
李群玉（唐代）

年年羞见菊花开，十度悲秋上楚台。半岭残阳衔树落，

一行斜雁向人来。行云永绝襄王梦，野水偏伤宋玉怀。

丝管阑珊归客尽，黄昏独自咏诗回。
六月六日避暑山寺次蹈韵
刘摰（宋代）

楚国元卑湿，炎天更郁蒸。风吟同倦虎，霄望剧愁鹰。

渴肺尘将同，流肤汗不胜。噆肌纷暗蟆，绕鬓闹飞蝇。

六月常难雨，三湘不识冰。炉烘一天地，火药万川陵。

气候金初伏，襟怀水未澄。高明寻偶得，林麓远同登。

此地聊幽遁，危亭更上层。泉声悬嵽嵲，松影转觚棱。

汲井沈圆李，缘池摘翠菱。凉清生洞壑，秀绿动沟塍。

佳气西频望，乡栏北屡凭。有期群野鹿，无法问山僧。

云石逢如旧，巾裾见若憎。聊堪优卒岁，不愧俯扪膺。
夜坐
张咏（宋代）

流水涓涓落砌莎，竹窗残月冷无多。
傍人不念思乡苦，独奏南楼一曲歌。
重过西安陈吟樵
章烜（清代）

昔日别君花欲坠，今日逢君花正媚。花开花谢倏三年，共喜音容未憔悴。

青青草色满长堤，客子天涯路不迷。携得瓮头新酿酒，乱香深处听莺啼。
题华山图
马默（宋代）

南山南面五千仞，瀑步飞来自山顶。
真人言我昔曾登，争奈今生都不省。
华山北面始披图，万壑千峰一一殊。
长记真人言向我，曾登山顶看寰区。
禁直偶作三首
曹勋（宋代）

缓移淑景觉暄妍，春晚尤宜听管弦。
院宇日斜花欲睡，池塘风澹柳初眠。
大梁城东南角楼
李梦阳（明代）

城楼占角分孤峻，野色生烟合杳冥。华夏亦为元社稷，古丘曾是宋朝廷。

直看紫极云霾壮，昔触黄河风浪腥。日暮冯轩益愁思，夷门今有少微星。
春夏之交风雨弥间耳目所触即事十绝
汪莘（宋代）

石桥南北碧桃香，翠叶交柯水面凉。
终岁方壶无一事，春来也为种花忙。
四五用喜雪韵四首
吴潜（宋代）

不数玄真与木难，也休翦彩缀林端。
五车自有神朝阙，万宝非林贾送官。
老大已残洄曲梦，推敲且作灞陵看。
忍寒袖手青灯畔，解字闲书胖与胖。
送王端材以宣谕属官入川
朱翌（宋代）

使星入蜀动佳占，幕府谟谋要子参。
天下兵戈连岁月，朝廷根本在西南。
路经九折休回首，事考三分小驻骖。
想见梅黄飞雨里，前旌已在百花潭。
偕刘景玉周元浩携小妓游于坡上忘形剧饮故赋
徐淮（明代）

马如游龙车若水，刘郎周郎玉相倚。
柔风暖日故蒸春，紫燕黄鹂自相语。
先生染笔写乌丝，美人持杯唱《金缕》。
醉来为爱落花多，急扫苍苔坐红雨。
吴雷州挽诗 其二
韩淲（宋代）

冰壶时泛玉，水宿更云庄。捐馆嗟何憾，移庵得所藏。

开田期族众，浚港见流长。普济名陂意，南中保卫方。
偈颂一百二十三首 其九十一
释普度（宋代）

入荒田，出荒田，信手拈来颗颗圆。横三千，竖三千。

虽曰眼底空花，直是明白洞然。
初及第归酬孟元翊见赠
章孝标（唐代）

六年衣破帝城尘，一日天池水脱鳞。未有片言惊后辈，

不无惭色见同人。每登公宴思来日，渐听乡音认本身。

何幸致诗相慰贺，东归花发杏桃春。
春莫梦访冲默道人山房三首 其一
王天性（明代）

忆与君晤日，已过菊花节。思君今何时，复荒桃李月。

林卧观物变，流光水东决。老去还几回，堪此隔年别。

悠悠超世怀，独处谁共说。梦访白云居，清樽为余设。

酒中无杂言，细讨卫生诀。寤叹仍沙村，虚灯照明灭。
送徐任
张耒（宋代）

白发青衫困宦游，相逢不复话封侯。
少年壮气青云上，投老生涯一醉休。
献璞谁怜藏美玉，恶声不至为虚舟。
从来满卷新诗句，写取淮天万里秋。
拙者得归子仪喜而作诗见寄因次韵
吴芾（宋代）

奉祠命下大明宫，尽室欢呼笑语同。
但欲从容全晚节，敢言高尚激贪风。
醉乡有约谁陪我，诗杜无人赖有公。
从此故山添胜事，未饶弘景相山中。
依韵和贾直孺舍人初春祠左太乙二首
王珪（宋代）

太乙灵宫近帝都，夕迎丹节下层虚。
方从宣室承釐后，更约浮层把袂初。
文藻自高鹓掖诏，姓名应冠蕊台书。
我惭昔预祠春客，曾梦钧天侍燕胥。
湖上晚归
龚用卿（明代）

十里菰蒲水，连阡桑柘园。
湖天平石境，渔火出山门。
宋迹遗僧舍，苏堤接远村。
飞星斜过水，立马已黄昏。
绣释迦像并十八罗汉赞 第十五阿氏多尊者
释德洪（宋代）

蛮奴鹤立，盆花置前。倚杖屈足，颔髭虬然。了世间空，独游理窟。

石上军持，是吾长物。
徐八圣猷碾茶有作因酬之
吴则礼（宋代）

北湖老矣不事事，日割黄羊分大胾。
底物堪浇块磊胸，即今斗焙惟高峰。
边头那知见阿八，端笑吾人号痴绝。
唤取阿八来细评，沙泉水甘似中{左氵右霝}。
虞美人草
陈师道（宋代）

幽草默通神，旧题虞美人。
长言方度曲，应节若翻身。
律吕声相召，云龙气自亲。
无情犹感会，不独在君臣。
湘中春兴
齐己（唐代）

雨歇江明苑树干，物妍时泰恣游盘。更无轻翠胜杨柳，

尽觉浓华在牡丹。终日去还抛寂寞，绕池回却凭栏干。

红芳片片由青帝，忍向西园看落残。
上巳有怀金明池游赏
贺铸（宋代）

西城小雨宿尘消，春水溶溶拍画桥。
舍翠汀洲白苹发，披香宫殿紫云高。
彩舟日晚绮罗醉，油幕风晴丝管焦。
侠少朋游应念我，一年佳赏负今朝。
哭文与也
冷士嵋（明代）

人没琴亡竹坞东，到来不与旧时同。
白云秋石荒凉尽，空对寒山落木中。
从侄柞索兰 其一
孔继涵（清代）

幽兰似佳人，不以色自炫。忽漫度微风，芳馨袭庭院。

缅怀湘中君，含情发深眷。
寄琢间和尚
释如珙（宋代）

闻得去年交院事，世间谁识老师心。
青山绿水门前有，净土西方不去寻。
袭美病中闻余游颜家园见寄，次韵酬之
陆龟蒙（唐代）

日华风蕙正交光，羯末相携藉草塘。佳酒旋倾醽醁嫩，

短船闲弄木兰香。烟丝鸟拂来萦带，蕊榼人收去约簧。

今日好为联句会，不成刚为欠檀郎。
题天池馆二首 其二
刘敞（宋代）

粉墨势回环，沧波入座间。溟茫朝百谷，迢递隔三山。

怪兽有时化，孤槎何日还。乘桴古人勇，向壁每惭颜。
赵主簿以许旌阳李八百像刻来因得二首 其二
韩淲（宋代）

萧萧八百洞，高安尚流传。谓李脱亦可，貌出真神仙。

洗我短世悲，遐哉谓之玄。安得从其游，弃置尘垢膻。

君能一吊古，摹归遗何偏。涧头霜叶寒，相与知其贤。
题思范轩二首 其二
张伯玉（宋代）

天下儒宗不世勋，履声今绝岂重闻。空馀逸韵传流水，犹喜清风在此君。

山倚孔祠分积翠，篆寻严濑挂香云。接花酬倡将三记，时拂尘篇见旧文。
十九日用前韵作却寄
徐树铭（清代）

佛法即空即不空，实义彻贯虚微中。坤舆撑空兀地骨，碧渊湛作蛟虬宫。

蛟虬喷薄铄四海，沐日浴月昭神工。溟瀛蜃蛤老沧海，鼓沫积气如飞龙。

会逢承平国无事，海隅腹鼓庞眉翁。楼台城阙极骇异，市廛宫观丛精雄。

岂知大道蕴珍秘，且逐野录穷无穷。眼前薄技效灵媚，海若趋走光昭融。

信如浮云圣犹叹，播为霖雨福所钟。鸿波贴慑朗瑶镜，况有嘉兆呈年丰。

如九州者各九九，造化一铸洪炉铜。朝宗圣人竭航栈，执中协万唐虞风。
太师中书令魏国公册赠尚书令追封真定王赵挽
王禹偁（宋代）

元老令终归葬日，有司重奏辍朝时。
骈罗卤簿三公礼，告赴同盟五月期。
何处更求廊庙器，是谁重作帝王师。
商山副使偏垂泪，未报当年国士知。
春申君
吕本中（宋代）

少年谈笑解秦兵，便欲连从却未成。莫谓江东可长保，暮年无意引朱英。
径山五峰 其四 宴坐峰
祖铭（元代）

杉松太古色，不别春与冬。道人此宴坐，一念万劫融。

不特座灯王，等了诸法空。
题长春宫瑞应鹤诗二首 其一
耶律铸（宋代）

蕊宸华供列仙班，灵境清沈白日閒。鹤驾竞来趋北极，嵩呼原不离南山。

玉皇宫殿红云里，金母池台碧雾閒。休应是彰皇化处，镇长春色在人寰。
和东美示内乐亭诗
韦骧（宋代）

养恬真有得，逐俗固无心。月沼秋如鉴，风松夜当琴。

公馀偏坐晚，客至不谈今。张我名亭意，惭君寄好音。
跋亨老所藏买田帖
许景衡（宋代）

世间荣利等云浮，珍重先生早转头。要得良田供玉粒，何妨累纸洒银钩。

千金身后方为贵，十袭公家得尽收。我亦尘埃倦游者，紫薸二顷尚悠悠。
礼投子青禅师塔
释正觉（宋代）

塔藏玉骨，云抱山腰。
迹尘外泯，道光内昭。
度金针之玉线，续凤道之鸾胶。
壶春在而花芳枯木，夜鹤鸣而月浸孤巢。
家风清淡兮石牛饮水，儿孙秀拔兮天柱摩霄。
句
罗松野（宋代）

惊舟出瞿塘，还有平流安。
淮阳感怀
李密（隋代）

金风荡初节，玉露凋晚林。
此夕穷涂士，郁陶伤寸心。
野平葭苇合，村荒藜藿深。
眺听良多感，徙倚独沾襟。
沾襟何所为，怅然怀古意。
秦俗犹未平，汉道将何冀。
樊哙市井徒，萧何刀笔吏。
一朝时运会，千古传名谥。
寄言世上雄，虚生真可愧。
题稚川山水
丁复（元代）

江光如空山在天，好风佳日散晴烟。绿阴成盖厓树连，野桥杨晴亦娟娟。

担簦之子何促速，况有荷杖当我前。茅堂独坐岂待客，或者傲兀忘流年。

又疑浣花溪上叟，索句未得掩两肘。对树不语胡为然，将非得诗不得酒。

好客不来两何有，耐可有酒有客无诗篇。出门谅不可，天地乌用我。

乃不使之老为农，耕种南山田。陶公秫熟五十亩，往往为酒愁无钱。

不如两渔翁，静钓春江船。有时掣得十尺鱼，紫鳞耀日锦色鲜。

卖鱼买酒自可醉，仰歌明月披蓑眠。金陵美酒斗十千，老客抱瓮双桧边，长日渴吻流无涎。

六代江山眼中好，六帝池台没荒草。五锦骢，嘶满道，归来辄向蓬莱岛。

蓬莱岛，海上仙，凝波倒影发正玄。百年未信人能老，大笑长呼罗稚川。
詶乐天闻新蝉见赠
刘禹锡（唐代）

碧树鸣蝉后，烟云改容光。瑟然引秋气，芳草日夜黄。

夹道喧古槐，临池思垂杨。离人下忆泪，志士激刚肠。

昔闻阻山川，今听同匡床。人情便所遇，音韵岂殊常。

因之比笙竽，送我游醉乡。
自茶坞归禾中坟庵赋
卫宗武（宋代）

既雨俄喜晴，既晴旋复雨。
老年困肩舆，仆夫苦行路。
霏霏雾气收，冉冉阳明吐。
乾端顿收豁，物象各呈露。
晴峦含光晖，娟娟如靓女。
枯槁变华滋，万绿新织组。
涧花度幽香，谷鸟试新语。
胜概未易穷，可挹不可取。
我来事幽讨，惟恐商羊舞。
愿天衍霁期，助我发吟趣。
归来日未晡，一声闻杜宇。
伏虎崖
郑瀛（宋代）

西崖有虎凭其威，凛然百兽不敢窥。
众山厌倒势莫敌，磅礴万古谁能驱。
乡人好利不知计，翦毛伐骨何太厉。
安知此虎不汝欺，长作吾家一屏蔽。
荷池
曾几（宋代）

名园中有十顷池，一钱不用君得之。
菱荷枯折小鸭睡，绝胜红得青盖时。
蛙鸣莫作鼓吹想，亦莫问属官与私。
读书之暇招客饮，能有此乐非公谁。
洞霄与道士夜话
关注（宋代）

夜阑立语意萧然，似与黄冠有宿缘。
不用天坛飞皓鹤，知君家世是神仙。
残腊小雪晚晴
赵完璧（明代）

小雪随风旋复晴，晚曛独眺自分明。云归海浦寒空净，烟迥川原冷玉轻。

顷刻作花非积素，颠狂为瑞竟虚名。冬深不协苍生望，徒遣微阴蔽太清。
偶作
李郢（唐代）

一杯正发吟哦兴，两盏还生去住愁。

何似全家上船去，酒旗多处即淹留。
次韵王省干
陈造（宋代）

南橘合嘉颂，为枳缘逾淮。
黄浊转眼涸，一昨瀰两涯。
志士抱根柢，千古容兴怀。
后生事虫篆，蚁穴鏖檀槐。
寄题张志行醉峰亭
唐庚（宋代）

先生饱酝藉，表里皆纯粹。独推糟与粕，施之为政事。

百里饮其德，陶陶有欢意。馀醺落嘉陵，一江醇酒味。

沉酣到山骨，颓然偃苍翠。亭中时把酒，坐对青山醉。

醉乡在何许，祗此中间是。先生况多文，为续醉乡记。
题鱼计编后
韩淲（宋代）

积水閒题鱼计名，一亭元自野而清。几年来往疑无谓，举世行藏定不惊。

郑圃赋留南渡久，瓢泉曲到老来平。诗编多少临渊兴，徒得旁观句眼明。
渔家傲
欧阳修（宋代）

妾本钱塘苏小妹。芙蓉花共门相对。昨日为逢青伞盖。慵不采。今朝斗觉凋零煞。

愁倚画楼无计奈。乱红飘过秋塘外。料得明年秋色在。香可爱。其如镜里花颜改。
雪夜小饮赠梦得
白居易（唐代）

同为懒慢园林客，共对萧条雨雪天。
小酌酒巡销永夜，大开口笑送残年。
久将时背成遗老，多被人呼作散仙。
呼作散仙应有以，曾看东海变桑田。
梅花喜神谱·欲谢一十六枝
宋伯仁（宋代）

滕六雨天花，南枝香斗白。
琼玉两模糊，冷笑从君索。
共城十吟·其四曰春郊花开
邵雍（宋代）

桃李正芬敷，花繁覆弊庐。
乱香寻密牖，碎影下前除。
静绕昼眠后，轻攀春醉余。
纵然观尽日，谁敢罪狂疏。
偶得四月菊以奉提刑运使 其一
张孝祥（宋代）

午阴篱落小裴回，底许清香鼻观来。定自霜台风力峻，故教霜菊暑中开。
诵中庸
陈藻（宋代）

端把中庸诵一篇，眼前神物顿森然。
尘埃扫尽无他虑，尽管高楼自在眠。
送郑正则徐州行营（一作皇甫冉诗）
郎士元（唐代）

从军非陇头，师在古徐州。气劲三河卒，功全万户侯。

元戎阃外略，才子握中筹。莫听关山曲，还生塞上愁。
上河阳李大夫
孟郊（唐代）

上将秉神略，至兵无猛威。三军当严冬，一抚胜重衣。

霜剑夺众景，夜星失长辉。苍鹰独立时，恶鸟不敢飞。

武牢锁天关，河桥纽地机。大将奚以安，守此称者稀。

贫士少颜色，贵门多轻肥。试登山岳高，方见草木微。

山岳恩既广，草木心皆归。
八月十五日夜月意偃蹇夜久微明须臾复瞻叔兄
魏了翁（宋代）

长风送月九霄宽，无赖浮云告亦顽。
本自无私长委照，不应有碍似偏悭。
苍生望治东山隐，四海倾风钓濑閒。
潜复虽深终是昭，停觞且待夜深还。
听侍其云叟琴
李彭（宋代）

君家建邺城东头，捲帘卧对长淮流。除书谤书不到耳，空洞腹淮无片愁。

白浪从高瓦棺阁，清夜无人响猿鹤。琴声时复一挑之，北斗横天月将落。

御风过我故山岑，一写太古之清音。当春风动为凄紧，波底时闻龙一吟。

坐观人琴成二妙，觉来形秽颜枯槁。伯牙袖手意有馀，请公临流一舒啸。
题李太白墓
梅之焕（明代）

采石江边一堆土，李白之名高千古。
来来往往一首诗，鲁班门前弄大斧。
挽阁门唐中斋
何梦桂（宋代）

英州别驾老昭陵，尚有钱塘八代孙。
三略兵书生未识，百篇诗代死犹存。
羊公岘首行人泪，白传龙门过客樽。
盂饭寝园谁是主，凤亭霜露有鸡豚。
商君吟
邵雍（宋代）

商鞅得君持法处，赵良终日正言时。
当其命令炎如火。车裂如何都不知。
送窦司马贬宜春
李白（唐代）

天马白银鞍，亲承明主欢。斗鸡金宫里，射雁碧云端。

堂上罗中贵，歌钟清夜阑。何言谪南国，拂剑坐长叹。

赵璧为谁点，隋珠枉被弹。圣朝多雨露，莫厌此行难。
菩萨蛮
毛滂（宋代）

溪山不尽知多少。遥峰秀叠寒波渺。携酒上高台。与君开壮怀。

枉做悲秋赋。醉后悲何处。白发几黄花。官裘付酒家。
与
李龏（金朝）

菱窠柿叶满秋池，彷佛樵歌在翠微。隔寺晚钟声欲断，蒲葵树底一僧归。
幽怀集兰亭序字 其二
孙原湘（清代）

幽兰清气极于斯，静坐春风自得之。左右无人初目遇，死生相得在情知。

一言领悟由当地，万念悲欣集此时。形迹虽殊怀可述，托将流水作弦丝。
游太平山诗
孔稚珪（南北朝）

石险天貌分。
林交日容缺。
阴涧落春荣。
寒岩留夏雪。
不食仙姑山房
张籍（唐代）

寂寂花枝里，草堂唯素琴。因山曾改眼，见客不言心。

月出溪路静，鹤鸣云树深。丹砂如可学，便欲住幽林。
宫词 其六
宋白（宋代）

楼前宣赦掣金鸡，大礼新成彩仗归。万岁声高天地喜，庆云飞上衮龙衣。
空斋
罗洪先（明代）

空斋掩春雨，块然忘朝昏。四邻群响绝，林鸟时一喧。

夕灯始烛闇，四壁辞蒸烦。蘧蘧景如梦，绵绵息仅存。

适悟岂玄旨，大易多名言。出位艮所戒，闭关复以敦。

六二介石固，知几道弥尊。井迁常居所，雷颐潜厚坤。

先天物莫违，密藏乃其根。不赖鲁叟笔，此义何由论。
西蜀泉上人久留中都三首
曾丰（宋代）

担水人家旦过寮，骑牛来看浙江潮。
相逢便说三生话，不管人言舌太饶。